Illum il-Kunsill laħaq qbil (approċċ ġenerali parzjali) dwar l-Aġenda Strateġika ta' Innovazzjoni (ASI) futura tal-Istitut Ewropew tal-Innovazzjoni u t-Teknoloġija (EIT). Flimkien mar-regolament dwar l-EIT, li jipprovdi l-bażi legali għall-EIT, l-ASI tikkumplementa l-qafas leġislattiv għall-funzjonament tal-EIT għas-snin 2021 sal-2027. Din tistabbilixxi l-oqsma ta' prijorità u l-istrateġija tal-EIT għall-perjodu 2021-2027 billi tiddefinixxi l-objettivi, l-azzjonijiet ewlenin, il-mod ta' operazzjoni, ir-riżultati mistennija u r-riżorsi meħtieġa tal-EIT. L-ASI tiżgura wkoll il-koerenza tal-EIT ma' Orizzont Ewropa, il-programm qafas futur tal-UE għar-riċerka u l-innovazzjoni għall-perjodu 2021-2027 u hija mistennija li trawwem sinerġiji ma' programmi oħra tal-UE. Il-qbil tal-lum iwitti t-triq għal Komunitajiet ta' Konoxxenza u Innovazzjoni aktar miftuħa u aktar effiċjenti madwar l-UE. Huwa jintroduċi sistema ta' monitoraġġ simplifikata li tiżgura trasparenza u responsabbiltà akbar. Issa ninsabu lesti biex ninnegozjaw ftehim rapidu mal-Parlament Ewropew. Blaženka Divjak, il-Ministru għax-Xjenza u l-Edukazzjoni tal-Kroazja. Meta mqabbel mal-proposta tal-Kummissjoni, it-test tal-Kunsill: jeħtieġ li l-Komunitajiet ta' Konoxxenza u Innovazzjoni (KKI) isiru aktar miftuħa u trasparenti; jiċċara l-kamp ta' applikazzjoni tal-proġett pilota il-ġdid li ser jappoġġa l-iżvilupp ta' kapaċità imprenditorjali u ta' innovazzjoni fl-istituzzjonijiet tal-edukazzjoni għolja; jiddefinixxi l-kriterji ta' eliġibbiltà u baġit li għandu jiġi allokat għall-Iskema ta' Innovazzjoni Reġjonali (RIS); jipprevedi mudell ta' finanzjament simplifikat għall-KKI, abbażi tal-prinċipju ta' finanzjament ibbażat fuq il-prestazzjoni; jintroduċi sistema ta' monitoraġġ u evalwazzjoni kontinwa tal-KKI, inkluż monitoraġġ aktar mill-qrib tat-trasparenza tagħhom; jiċċara r-relazzjonijiet tal-EIT mal-KKI wara t-terminazzjoni tal-ftehim qafas ta' sħubija; jipprevedi proċedura simplifikata għat-tnedija tat-tieni KKI ġdida possibbli fl-2026, u fih lista ta' oqsma prijoritarji possibbli. Il-baġit tal-EIT huwa previst fil-programm qafas futur tal-UE li jappoġġa r-riċerka u l-innovazzjoni (Orizzont Ewropa) u huwa marbut mal-programm qafas finanzjarju (QFP) li jmiss tal-UE. Sakemm jiġu konklużi n-negozjati li għaddejjin bħalissa dwar il-QFP li jmiss li jkopri l-perjodu 2021-2027, il-ftehim tal-lum ma jkoprix l-elementi baġitarji tad-deċiżjoni dwar l-ASI. Il-passi li jmiss Abbażi tat-test maqbul, il-Kunsill ser jesplora l-possibbiltà ta' qbil bikri mal-Parlament Ewropew għall-adozzjoni rapida tad-deċiżjoni fl-ewwel qari. Fid-29 ta' Novembru 2019, il-Kunsill adotta approċċ ġenerali parzjali rigward ir-regolament dwar l-EIT. Anness għall-Aġenda Strateġika ta' Innovazzjoni: test maqbul Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa